Bíða af sér veðrið á Húnaflóa og í Djúpinu Nuka Arctica bíður nú af sér veðrið á Húnaflóa . Kort / Marine traffic Fjöldi skipa og báta er nú í vari í Ísafjarðardjúpi , þaðan sem þau komu af Halamiðum , vegna veðursins sem nú gengur yfir . Þá hafa einnig einhver skip farið í var á Húnaflóa af sömu ástæðu . Eitt þeirra er grænlenska flutningaskipið Nuka Arctica , en það er í reglubundnum fraktflutningum milli Evrópu og Grænlands með viðkomu á Íslandi . Alla jafna kemur skipið suðurleiðina meðfram Íslandi til Reykjavíkur , en í nótt sigldi skipið norður fyrir landið til að vera í vari fyrir veðri og fór svo inn á Húnaflóa þar sem það hefur hringsólað síðan . Staðfesti vaktstöð siglinga að skipið hefði ætlað að bíða veðrið af sér þar áður en haldið yrði áfram til Grænlands . Goðafoss , flutningaskip Eimskipafélagsins , sigldi á svipuðum tíma og Nuka Arctica frá Evrópu til Íslands og fór það einnig norðurleiðina . Er það nú komið til Reykjavíkur .